钦定古今图书集成/明伦汇编/闺媛典/第223卷 > 吴克绍妻丘员
## 钦定古今图书集成/明伦汇编/闺媛典/第223卷 > 吴克绍妻丘员

按《潮阳县志》：丘员，峡山人也，小字宜正。正者贞也。员
以自命，尝以质诸父逊，逊心异之。年十九，归吴克绍。
明年绍死，员时方有身，姑怜其少，且遗腹不卜男女，
因从容微讽之，以觇其志。员泣曰：“姑老矣，绍方恨弗
克终养，妇又去，姑将谁倚？且妇人从一而终，即不幸
生，女亦守死而已，讵忍辄萌他志，以羞地下人？”于是
姑知妇志，坚不可夺。顷之，免身得男，竟续吴祀。员温
柔敬顺，承姑之欢，奉身若临深薄，至老勿替。呜呼！员
盖无愧于其字者。